# Piles

* Aquest article tracta sobre el municipi de la Safor . Si cerqueu el de la Conca de Barberà , vegeu «les Piles».
Piles, també conegut com a Piles de Mar, és un municipi del País Valencià a la comarca de la Safor. El seu terme municipal limita amb les següents localitats: L'Alqueria de la Comtessa, Miramar, Oliva i Palmera. Té un clima mediterrani.
Des de València s'accedix a la localitat, per carretera, a través de la N-332 per a enllaçar amb CV-670, o bé a través de l'AP-7 per a enllaçar amb la CV-674, passant per l'Alqueria de la Comtessa.

## Història

L'origen del poble sembla estar en una xicoteta alqueria musulmana dependent del castell de Rebollet, conquistada conjuntament amb ell a mitjan segle xiii pel rei en Jaume I. En aquella època l'actual terme municipal era en bona part pantanós.
La seua història ha estat lligada a les del comtat d'Oliva i ducat de Gandia, als quals va pertànyer. Amb l'expulsió dels moriscs, va quedar quasi deshabitada i va ser repoblada després amb cristians vells que van introduir nous cultius, entre ells la morera, que donaria motiu a una creixent indústria de la seda, base del constant augment de població.

## Economia

No hi ha cultius de secà. Es rega amb aigües del riu Serpis, a través de la Séquia Comunal d'Oliva (Séquia Comuna d'Oliva). Els tarongers ocupen gairebé totes la superfície conreada que té el terme. La resta està dedicat a hortalisses.
Ha desaparegut el sector ramader i pesquer, l'última granja avícola va tancar als anys 90, i als 80 desaparagueren els caps de boví. La proximitat de dues ciutats com Gandia i Oliva, que oferixen llocs de treball en indústria i serveis, permet a un sector de la població seguir residint a Piles i treballar en eixes localitats.
Piles participa en el Pla de Platges Accessibles del País Valencià, i la seua platja és apta per a minusvàlids.

## Festes locals

* Festes Majors. Celebra les seues festes patronals al maig, dedicades a Sant Felip de Neri, Crist de l'Agonia, Verge del Carme, Sant Ferran i d'Immaculada Concepció.
* Festes de mig any. Celebrades el quatre de desembre en honor de Santa Bàrbara (També patrona del municipi).

## Monuments

* Església Parroquial. Està dedicada a Santa Bàrbara.
* Torre de guaita. Situada prop de la costa, probablement va ser construïda en el segle xvi per a previndre els atacs dels pirates moros.

## Política i Govern
### Alcaldes

Des de 2023 l'alcaldessa de Piles és Cristina Fornet Ausina, que es presentà pel PSPV-PSOE.
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Daniel Perelló Chofre | UCD | 19/04/1979 | -- |
| 1983–1987 | Fernando Pons Climent | PSPV-PSOE | 28/05/1983 | -- |
| 1987–1991 | José Solbes Escrivà | PSPV-PSOE | 30/06/1987 | -- |
| 1991–1995 | José Solbes Escrivà | PSPV-PSOE | 15/06/1991 | -- |
| 1995–1999 | José Solbes Escrivà Vicente Salvador Císcar Salelles | PSPV-PSOE PSPV-PSOE | 17/06/1995 24/11/1998 | Dimissió/renúncia -- |
| 1999–2003 | Vicente Salvador Císcar Salelles | PSPV-PSOE | 03/07/1999 | -- |
| 2003–2007 | Vicente Salvador Císcar Salelles | PSPV-PSOE | 04/07/2003 | -- |
| 2007–2011 | Vicente Salvador Císcar Salelles | PSPV-PSOE | 16/06/2007 | -- |
| 2011–2015 | David Morant Císcar | PP | 11/06/2011 | -- |
| 2015–2019 | David Morant Císcar | IxP | 13/06/2015 | -- |
| 2019-2023 | David Morant Císcar | IxP | 15/06/2019 | -- |
| Des de 2023 | Cristina Fornet Ausina | PSPV-PSOE | 17/06/2023 | -- |
| Fonts: Generalitat Valenciana |||||

## Demografia

En l'època estival es veu notablement incrementada la seua població a causa de la presència de nombrosos estiuejants en les urbanitzacions de la platja.
Evolució demogràfica (des de 1990) :
* Font: Institut Nacional d'Estadística

## Notes

* ↑ IxP són les sigles d'Independents per Piles.

## Referències

* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Piles. Històric de Govern Local». Portal d'informació ARGOS. [Consulta: 1r setembre 2015].

## Enllaços externs

* Pàgina web de l'Ajuntament
* Institut Valencià d'Estadística Arxivat 2010-06-18 a Wayback Machine.
* Portal de la Direcció General d'Administració Local de la Generalitat Arxivat 2008-05-26 a Wayback Machine.
Viccionari